Zazakipediya:Siya Qüweti Eştenı

Siya qüweti dıbabet yena eştenı. Ju siya şenıka, kes destê xo dı bı tadayena, berdenı u ardena erzeno. Ju zi siya gırd u gırana, kes bı destê xo ya nano xo doşi ser u bı qüwetê dest u doşiya erzeno, çekeno. Na siya qüweti en bol ki xort, gırd u resayan mabên dı yena eştenı.

Ê kı do siya qüweti perzê xo resnenê pê u şınê peydê banan, cayo kı tey cıwêni çarneyênê ê cayan u meydanandê vengan dı siya qüweti erzenê. O kı en derg erzeno duri dı fineno u kewno vernida hemını, beno şampiyon u qezenc keno. Tabi na kay rê zi hekem lazımo. Siya eştenı en bol ki yena qüweti ser. Ê kı qüwetê dest u doşiyandê cı cadı ro, ê dıha weş çekenê duri.

Labırê na siya qüweti eştenı rê zahf diqatey lazıma. Kes diqet nêkero kes şeno seqereyê bıkero. Ê jewi wexto kı kes bêdiqet bo kes şeno fınê ra a si bıfino xo lıngan ser, yan zi canadê xo ro do. Ê dıdını vanê kes zahf diqetê merdımandê çorşmedê xo bıkero. Wext beno si kesi dest ra reyêna, hetnaya şına u yena jewi ro. Wext beno kışta kı tı erzenê hetê a kışta nêşına. Wext beno bêhemd kesi dest ra reyêna u şına yena jewi ro. Qandê coy vanê kes u hekemi zahf diqet bıkerê kı seqereyê nêbo. Vanê kes şêlıgi cadê si eştenı ra duri tepêşo u nêverdo qeç u qul biro nezdi cadê si eştenı. Wexto kı şêlıg na siya qüweti erzeno, tay çorşmey ê cay pawenê kı qeçê werdi yan zi zewbi merdımi nirê nezdi cadê si eştenı. Tım inan iqaz u tahzil kenê u fênê duri.

Qandê siya qüweti eştenı vanê dınya zahf weş bo kı, kes bıvıziyo teber u siya qüweti berzo. Siya qüweti en bol ki Amnani yena eştenı. Amnani wexto kı enbazi vıjênê mesire siya qüweti erzenê u rojê xo bı a kaya pırr kenê.

 Çıme 
 Koyo Berz

Kategoriye:Kay u Wextravêrdene